Presidenti Bush viziton Lindjen e Mesme
Synimi i vizitës është nxitja e përpjekjeve për paqe në rajon si dhe forcimi i lidhjeve me vendet e Gjirit Persik
Presidenti Bush niset sot në mbrëmje në Lindjen e Mesme për të nxitur përpjekjet për paqe në rajon si dhe për të forcuar lidhjet me vendet e Gjirit Persik. Ndërkohë që Presidentit i ka mbetur vetëm një vit në mandatin e tij të dytë dhe të fundit si President, ky udhëtim po cilësohet si një ndër më të gjatët dhe më ambiciozët e Presidencës së tij. Vizita e Presidentit Bush në Lindjen e Mesme pason konferencën e organizuar nga Shtetet e Bashkuara me udhëheqës izraelitë dhe palestinezë në Anapolis të Merilandit. Presidenti thotë se synon të ruajë inercinë e përftuar nga kjo konferencë. Kjo është vizita e parë e zotit Bush në Izrael dhe Lindjen e Mesme si President, dhe do të pasohet nga ndalesa në Kuvajt, Bahrein, Emiratet e Bashkuara Arabe, Arabinë Saudite dhe Egjipt. Sapo të mbërrijë e mërkurë në Jeruzalem, Presidenti do të fillojë menjëherë takimet me udhëheqës izraelitë dhe më pas me përfaqësues të Autoritetet Palestinez në Bregun Perëndimor. Krijimi i shtetit palestinez është një proces i gjatë dhe i ndërlikuar, megjithatë, Presidenti shprehet optimist se mund të bëhet përparim i rëndësishëm gjatë vitit të fundit që atij i mbetet në post. Gjatë qëndrimit të tij në Lindjen e Mesme, pritet që të dalë për diskutim edhe çështja e programit bërthamor të Iranit, në veçanti konkluzionet e shërbimeve amerikane të zbulimit se Irani nuk ka më një program armësh. Presidenti thotë se do t’ua bëjë të qartë vendeve të rajonit, se megjithë përfundimet e raportit, Shtetet e Bashkuara vazhdojnë ta konsiderojnë Iranin si kërcënim: Për këtë arsye, thekson Presidenti, Shtetet e Bashkuara do të vazhdojnë presionin përmes sanksioneve, në mënyrë që Irani të mos sigurojë kapacitetin teknologjik për të prodhuar armë bërthamore. Presidenti pohon se në atë rajon të botës nuk gëzon shumë popullaritet, por shton se shpreson që njerëzit ta kuptojnë se vizioni i tij për të ardhmen është një Lindje e Mesme në paqe. (ze)